ᐅᑐᐱᕆ, 2020
ᓄᓇᕐᔪᐊᓕᒫᒥ ᐅᓪᓗᕆᔭᐅᓂᐊᖅᑐᖅ ᐊᔪᕐᓴᓇᖅᑐᖅ ᐊᑐᕈᓐᓃᖁᓪᓗᒍ

**ᐱᔾᔪᑎᓪᓗᒍ: ᓈᒻᒪᑦᑐᓕᓂᖅ ᑭᒃᑯᑐᐃᓐᓇᐃᑦ ᐊᔪᕐᓴᖅᑐᑦ ᐱᔾᔪᑎᒋᓪᓗᒋᑦ**

**ᐊᔪᕐᓴᕐᓂᖅ ᓱᕋᐃᓂᐅᒻᒪᑦ ᑭᒃᑯᑐᐃᓐᓇᐃᑦ ᐱᔪᓐᓇᐅᑎᖏᓐᓂᒃ ᓂᑲᓇᕈᓐᓇᕐᓂᖏᓐᓂᓪᓗ.** ᑲᓇᑕᐅᑉ ᒪᓕᒐᖏᑦ ᐊᒻᒪᓗ ᐱᓕᕆᔾᔪᓯᖏᑦ ᒪᓕᖅᑎᒍᑦ ᐊᑐᖅᑕᐅᔭᕆᐊᖃᕐᖓᑕ ᓴᐳᔾᔨᓂᕐᒧᑦ ᑭᒃᑯᑐᐃᓐᓇᐃᑦ ᐱᔪᓐᓇᐅᑎᖏᓐᓂᒃ ᓈᒻᒪᑦᑐᒥᒃ ᐃᓅᓯᖃᕆᐊᖃᕐᓂᕐᒧᑦ. ᑭᓯᐊᓂ ᑳᖃᑦᑕᕐᓂᖅ, ᐊᖏᕐᕋᖃᙱᓐᓂᖅ, ᐊᒻᒪᓗ ᐋᓐᓂᐊᖃᑦᑕᕐᓂᖅ ᑕᒪᒃᑯᐊ ᐊᑐᖅᑕᐅᓲᑦ ᐃᓚᐃᓐᓇᑯᓗᒋᒻᒪᒋᑦ ᐊᖏᓂᕐᓴᒥ ᐊᑲᐅᙱᓕᐅᕈᑕᐅᔫᑉ.

**ᑭᒃᑯᑐᐃᓐᓇᐃᑦ ᑲᓇᑕᒥ ᐊᔪᕐᓴᓇᖅᑐᒃᑰᓂᕐᓴᐅᖃᑦᑕᕐᖓᑕ ᓄᓇᖃᖅᑐᑐᖃᐅᑎᓪᓗᒋᑦ, ᕿᓂᖅᑑᑎᓪᓗᒋᑦ, ᐅᕝᕙᓘᓐᓃᑦ ᐊᓯᖏᑦ ᖃᓪᓗᓈᓪᓚᑦᑖᖑᙱᑦᑐᑦ; ᐊᕐᓇᐅᓪᓗᑎᒃ, ᐊᕐᓇᒥᓂᐅᓪᓗᑎᒃ ᐊᖑᑎᕈᕐᓯᒪᑉᐸᑕ ᐊᖑᑎᒥᓂᐅᓪᓗᑎᒃ ᐊᕐᓇᕈᕐᓯᒪᑉᐸᑕ, ᐅᕝᕙᓘᓐᓃᑦ ᐊᖑᑕᐅᓂᕐᒥᒃ ᐊᕐᓇᐅᓂᕐᒥᒃ ᐊᑐᙱᓐᓂᕋᐃᕙᑦᑐᓄᑦ ᐃᓅᓯᖏᓐᓂᒃ; ᐊᐃᑉᐸᖃᙱᑦᑑᑉᐸᑕ; ᐊᕐᓇᐅᖃᑎᒥᓂᒃ ᐊᖑᑕᐅᖃᑦᑕᒥᓂᒃ ᐊᐃᑉᐸᖃᓲᖑᑉᐸᑕ, ᑎᒥᒃᑯᑦ ᐊᔪᕈᑎᖃᖅᑲᑕ; ᐅᕝᕙᓘᓐᓃᑦ ᑲᓇᑕᒥᐅᑕᕈᕋᑖᕐᓯᒪᒍᑎᒃ.** ᑖᒃᑯᐊᓴᐃᓐᓇᐃᑦ ᓄᓇᓕᐅᔪᑦ ᑭᒃᑯᑐᐃᓐᓇᐃᑦ ᐊᑐᖃᑦᑕᒥᒻᒪᑕ ᐊᕙᑎᑦᑎᓐᓂ ᐊᒻᒪᓗ ᑭᒃᑯᑐᐃᓐᓇᕐᓄᑦ ᐋᓐᓂᐊᖅᑐᓕᕆᓂᕐᒧᑦ ᐃᓱᒫᓗᓇᖅᑐᒥ, ᐃᓚᒋᔭᐅᓪᓗᓂ ᓯᓚᐅᑉ ᐊᓯᔾᔨᐸᓪᓕᐊᓂᖓ. ᒫᓐᓇᕋᑖᖑᓯᒪᔪᖅ, ᓄᕙᕐᔪᐊᓇᖅᑐᖅ−19 ᓴᖅᑭᑎᑦᑎᓯᒪᒻᒪᑦ ᐊᐳᖅᑕᕈᑎᓪᓚᕆᐅᔪᓂᑦ ᐊᒻᒪᓗ ᓈᒻᒪᖏᑦᑐᓂᑦ ᐱᓕᕆᔾᔪᓯᖃᕐᕕᑎᓐᓂ, ᐱᓕᐅᒥᓯᒪᓪᓗᑎᒃ ᐃᑎᓂᖏᑦ ᐊᖏᓂᖏᓪᓗ ᐊᔪᕐᓴᕐᓂᐅᑉ ᑲᓇᑕᒥ.

ᐱᔪᓐᓇᐅᑎᖏᑦ ᑭᒃᑯᑐᐃᓐᓇᐃᑦ ᑕᒪᒃᑯᓇᙵᑦ ᐊᓯᖏᓐᓂᓪᓗ ᐊᔪᕐᓴᖅᑐᑦ ᓈᒻᒪᖏᑦᑐᓕᕕᐅᖃᑦᑕᕐᖓᑕ ᐊᕐᕌᒍᑕᒫᑦ ᒐᕙᒪᒃᑯᑦ ᐊᑐᐊᒐᖏᑎᒍᑦ ᐊᒻᒪᓗ ᑮᓇᐅᔭᐃᑦ ᑐᑭᑖᕈᑕᐅᖃᑦᑕᕐᓂᖏᓐᓄᑦ ᐊᑑᑎᑦᑎᕙᑦᑐᑦ ᐊᔾᔨᒌᙱᑐᒡᒍᑎᓂᑦ ᐋᖅᑭᓯᒪᔪᓂᑦ ᐱᐅᓯᖃᕐᕕᖃᕐᓂᐅᕙᑦᑐᓂᑦ ᐃᓚᒋᔭᐅᓪᓗᑎᒃ ᒪᑯᐊ, ᑭᓯᐊᓂᓕ ᑖᒃᑯᓄᖓᐃᓐᓇᑲᓪᓚᒃ ᑭᓪᓕᖃᙱᑦᑐᑦ, ᐊᐅᓚᑦᑎᕕᖃᕐᓂᖅ ᐱᐅᓯᑐᐊᖏᓐᓂᒃ ᐊᑐᖅᑎᑎᓪᓗᑎᒃ, ᖃᓪᓗᓈᓪᓚᑦᑖᑦ ᐊᖏᔪᖅᑳᖑᓂᕐᓴᐅᑎᑕᐅᓪᓗᑎᒃ, ᐊᖑᑎᓂᑦ ᐊᖏᔪᖅᑳᖑᓂᕐᓴᐅᑎᑦᑎᓂᖅ, ᑎᒥᒃᑯᑦ ᐊᔪᕈᑎᖃᙱᑦᑐᑐᐊᓂᑦ ᐃᑉᐱᒍᓱᖃᑦᑕᕐᓂᖅ, ᐊᖑᑎᓪᓗ ᐊᕐᓇᐃᓪᓗ ᐊᐃᑉᐸᕇᒋᐊᖃᖅᑐᑑᓂᖏᓐᓂᒃ ᐃᓱᒪᖃᐅᓯᖅ, ᐊᕐᓇᐃᓪᓗ ᐊᖑᑏᓪᓗ ᐱᐅᓯᕆᒐᔪᑦᑕᖏᓐᓂᒃ ᐱᐅᓯᖃᕆᐊᖃᖅᑐᒋᑦᑎᓂᖅ, ᐅᑭᐅᖏᑦ ᒪᓕᑦᑐᒋᑦ ᐃᓚᐃᓐᓈᕐᕕᖃᖃᑦᑕᕐᓂᖅ, ᐊᒻᒪᓗ ᐃᓚᒋᔭᐅᕕᒋᕙᑦᑕᖏᓐᓂᒃ ᐃᓚᐃᓐᓈᕐᕕᖃᖃᑦᑕᕐᓂᖅ. ᑕᒪᒃᑯᐊ ᐋᖅᑭᓯᒪᔪᒃᑯᑦ ᓈᒻᒪᖏᓐᓂᐅᔪᑦ ᐱᓇᐃᓗᑕᐅᖃᑦᑕᕐᖓᑕ ᑭᒃᑯᑐᐃᓐᓇᕐᓄᑦ ᓄᓇᓕᐅᔪᓄᓪᓗ ᐊᑐᖃᑦᑕᕈᓐᓇᓂᕐᒥᒃ ᐱᓇᓱᐊᕋᔅᓴᐅᕙᑦᑐᓂᑦ, ᐱᔨᑦᑎᕋᐅᑕᐅᕙᑦᑐᓂᑦ, ᐊᒻᒪᓗ ᐃᑲᔪᖅᑕᐅᔾᔪᑎᒋᒋᐊᓕᖏᓐᓂᒃ ᐊᑐᕈᓐᓇᓂᕐᒥᒃ, ᑕᒪᓐᓇ ᑭᒃᑯᑐᐃᓐᓇᓕᒫᑦᑎᐊᓄᑦ ᐊᔪᕐᓴᓇᖅᑐᒦᒍᑕᐅᕙᒻᒪᑦ. ᐃᓚᒋᔭᐅᑎᑦᑎᖃᑦᑕᖏᒻᒥᔪᑦ ᑭᒃᑯᑐᐃᓐᓇᕐᓂᑦ ᑐᑭᑖᕈᑎᖃᖃᑦᑕᓂᕐᒥᒃ ᐱᓕᕆᓂᐅᕙᑦᑐᓂᑦ ᐋᖅᔅᓱᐃᔾᔪᑕᐅᕙᑦᑐᓂᑦ ᒪᓕᒐᐅᕙᑦᑐᓂᑦ ᐱᓕᕆᔾᔪᓯᐅᕙᑦᑐᓂᓪᓗ ᐊᑑᑎᓂᕐᐹᖑᕙᑦᑐᓄᑦ ᑕᒪᒃᑯᓄᖓ ᐱᓗᐊᖅᑐᒥᑦ. **ᐃᑲᔫᓯᐊᖅᑖᑎᑦᑎᑐᐃᓐᓇᖃᑦᑕᕐᓂᖅ ᐋᖅᑭᒍᑕᐅᔾᔮᖏᒻᒪᑦ ᐊᑲᐅᙱᓕᐅᕈᑕᐅᔪᒧᑦ.**

ᕿᓄᕕᒋᕙᕗᑦ ᑲᓇᑕᐅᑉ ᒐᕙᒪᒃᑯᖏᑦ ᑲᒪᒋᔭᖃᖁᓪᓗᒋᑦ ᒪᓕᒐᖅᑎᒍᑦ ᐊᒻᒪᓗ ᓈᒻᒪᑦᑐᒥᒃ ᐊᑐᖅᑕᐅᔭᕆᐊᓕᒻᒥᒃ ᐃᑲᔪᕐᓱᐃᔾᔪᑎᖃᖁᓪᓗᒋᑦ ᓴᐳᔾᔨᒍᑎᖃᖁᓪᓗᒋᓪᓗ ᐱᔪᓐᓇᐅᑎᖏᓐᓂᒃ ᑭᒃᑯᑐᐃᓐᓇᓕᒫᑦᑎᐊᑦ ᐊᔪᕐᓴᓇᖅᑐᑰᖅᑐᑦ ᐊᒻᒪᓗ ᐊᓯᖏᓐᓂᒃ ᓈᒻᒪᖏᑦᑐᓕᕕᐅᔪᓂᑦ ᑲᓇᑕᒥ:

1. **ᑲᔪᓯᑎᑦᑎᓗᑎᑦ ᒪᓕᒐᖅᑎᒍᑦ ᐃᕝᕕᑦ ᑲᒪᒋᔭᕆᐊᓕᖏᓐᓂᒃ ᓴᐳᔾᔨᓂᕐᒧᑦ ᑭᒃᑯᑐᐃᓐᓇᐃᑦ ᐱᔪᓐᓇᐅᑎᖏᓐᓂᒃ ᓈᒻᒪᑦᑐᒥᒃ ᐃᓅᓯᖃᖁᓪᓗᒋᑦ ᐊᒻᒪᓗ ᐊᑐᖅᑕᐅᒍᓐᓃᖁᓪᓗᒍ ᐊᔪᕐᓴᕐᓂᖅ ᑲᓴᑕᒥ 2030 ᖃᓂᒋᔭᖓᓂ.** ᓂᑲᒍᓱᓪᓗᑎᑦ ᓂᑲᓇᕐᓂᖏᓐᓂᒃ ᐊᑐᓂᑦ ᑭᒃᑯᑐᐃᓐᓇᐃᑦ ᐊᒻᒪᓗ ᓄᓇᓕᐅᔪᑦ ᐊᔪᕐᓴᓇᖅᑐᒃᑰᖅᑐᑦ ᐊᒻᒪᓗ ᐊᓯᖏᓐᓂᒃ ᐊᑐᖅᑐᓂᑦ ᐋᖅᑭᓱᖅᑕᐅᓯᒪᔪᑦ ᐃᓚᐃᓐᓈᕈᑕᐅᔪᑦ ᐱᔾᔪᑎᒋᓪᓗᒋᑦ ᐱᔪᓐᓇᐅᑎᖏᑦ ᐊᒻᒪᓗ ᐃᓅᓯᖏᑦ ᓯᕗᓪᓕᐅᔾᔭᐅᓗᑎᒃ ᒐᕙᒪᑐᖃᒃᑯᒃ ᑮᓇᐅᔭᖅᑑᑎᔅᓴᖏᓐᓂᒃ, ᒪᓕᒐᓕᐊᕆᖃᑦᑕᖅᑕᖏᓐᓂᒃ, ᐊᒻᒪᓗ ᐃᑲᔫᑎᒋᕙᑦᑕᖏᓐᓂᒃ.
2. **ᐋᖅᑭᔅᓱᐃᓗᓯ ᑐᕌᒐᓪᓗᐊᑕᐅᓂᐊᖅᑐᓂᑦ ᐊᔪᕐᓴᓇᖅᑐᖅ ᐸᓚᕐᓯᐅᖁᓪᓗᒍ ᐊᒻᒪᓗ ᐋᖅᑭᒋᐊᕐᓗᒋᑦ ᐊᑐᖅᑕᐅᕙᑦᑐᑦ ᐃᓅᓯᕐᒧᑦ ᐊᒻᒪᓗ ᓈᒻᒪᑦᑐᓕᒍᑕᐅᔭᕆᐊᓖᑦ ᓄᓇᓕᓐᓂᑦ ᐊᑐᖅᑐᓂᑦ ᐋᖅᑭᓱᕐᓯᒪᔪᑎᒍᑦ ᐃᓚᐃᓐᓈᕈᑕᐅᕙᑦᑐᓂᑦ.** ᑕᒪᓐᓇ ᐱᖃᓯᐅᔾᔨᒻᒪᑦ, ᑭᓯᐊᓂ ᑖᒃᑯᓄᖓᐃᓐᓇᑲᓪᓚᒃ ᑭᓪᓕᖃᙱᒻᒪᑦ, ᑭᒃᑯᑐᐃᓐᓇᕐᓂᑦ ᑕᒪᒃᑯᓂᖓ ᐃᓄᓐᓂᑦ, ᐊᓪᓚᓂᑦ, ᐅᕝᕙᓘᓐᓃᑦ ᐊᓪᓚᖓᔪᓂᑦ; ᕿᕐᓂᖅᑐᓂᑦ, ᐅᕝᕙᓘᓐᓃᑦ ᐊᓯᖏᓐᓂᒃ ᖃᓪᓗᓈᓪᓚᑦᑖᖑᙱᑦᑐᓂᑦ; ᑕᒪᒃᑯᐊ ᐊᕐᓇᐃᑦ, ᐊᕐᓇᒥᓂᐅᓪᓗᑎᒃ ᐊᖑᑎᕈᕐᓯᒪᑉᐸᑕ ᐊᖑᑎᒥᓂᐅᓪᓗᑎᒃ ᐊᕐᓇᕈᕐᓯᒪᑉᐸᑕ, ᐅᕝᕙᓘᓐᓃᑦ ᐊᖑᑕᐅᓂᕐᒥᒃ ᐊᕐᓇᐅᓂᕐᒥᒃ ᐊᑐᙱᓐᓂᕋᐃᕙᑦᑐᓄᑦ ᐃᓅᓯᖏᓐᓂᒃ; ᑎᒥᒃᑯᑦ ᐊᔪᕈᑎᖃᖅᑲᑕ; ᑲᓇᑕᒥᐅᑕᕈᕋᑖᕐᓯᒪᔪᑦ ᑭᒃᑯᑐᐃᓐᓇᐃᑦ ᐃᓱᒫᓗᓇᖅᑐᒥᒃ ᑲᓇᑕᐅᑉ ᓯᓚᑖᓃᙶᕐᓯᒪᒍᑎᓕᓐᓂᑦ; ᑭᒃᑯᑐᐃᓐᓇᐃᑦ ᐊᐃᑉᐸᖃᙱᑦᑐᑦ; ᓱᕈᓰᑦ ᒪᒃᑯᑦᑐᐃᓪᓗ; ᑭᒃᑯᑐᐃᓐᓇᐃᑦ ᐊᕐᓇᐅᖃᑎᖏᓐᓂᒃ ᐊᖑᑕᐅᖃᑎᖏᓐᓂᓪᓗ ᐊᐃᑉᐸᓖᑦ. ᑕᒪᒃᑯᐊ ᑐᕌᒐᐃᑦ ᐊᑑᑎᑎᑦᑎᔭᕆᐊᖃᕐᖓᑕ ᐅᕝᕙᓘᓐᓃᑦ ᑎᑭᐅᒪᔭᕆᐊᖃᕐᖓᑕ ᐊᑐᖅᑕᐅᔭᕆᐊᖃᕐᐸᑦᑐᓄᑦ ᐊᑐᖅᑐᓄᑦ ᑭᒃᑯᑐᐃᓐᓴᕐᓄᑦ ᐱᔪᓐᓇᐅᑎᑎᒍᑦ ᑲᒪᒋᔭᔅᓴᒫᖑᔪᓂᑦ, ᐃᓚᒋᔭᐅᓪᓗᑎᒃ ᐊᑕᐅᓯᐅᖃᑎᒌᑦᑐᑦ ᓄᓇᓕᒐᓴᕐᔪᐊᖁᑎᓖᑦ ᓇᓗᓇᐃᕐᕈᑎᒋᓯᒪᔭᖏᑦ ᐱᔪᓐᓇᐅᑎᖏᓐᓂᒃ ᓄᓇᖃᖅᑐᑐᖃᐃᑦ ᐊᒻᒪᓗ ᐋᖅᑭᐅᒪᑎᑦᑎᓂᕐᒥᒃ ᑐᕌᒐᐅᔪᓂᑦ. ᑐᕌᒐᐃᑦ, ᐱᓕᕆᔾᔪᓰᑦ ᑎᑎᖅᑲᓂᑦ ᓄᐊᑦᑎᖃᑦᑕᓂᕐᒧᑦ ᕿᒥᕐᕈᖃᑦᑕᓂᕐᒧᓪᓗ, ᓇᐅᑦᑎᕐᓱᖃᑦᑕᓂᕐᒧᓪᓗ ᖃᐅᔨᓴᖃᑦᑕᓂᕐᒧᓪᓗ, ᐊᒻᒪᓗᑦᑕᐅᖅ ᑭᐅᔨᒋᔭᐅᔭᕆᐊᖃᕐᕐᓂᕐᒧᑦ ᐱᓕᕆᔾᔪᓯᐅᕙᑦᑐᓂᑦ ᑲᑐᔾᔨᖃᑎᒌᓪᓗᑎᒃ−ᐱᕙᓪᓕᐊᑎᑕᐅᔭᕆᐊᖃᕐᖓᑕ ᑭᒃᑯᑐᐃᓐᓇᕐᓂᑦ ᓄᓇᓕᐅᔪᓂᓪᓗ ᐊᔪᕐᓴᓇᖅᑐᒃᑰᖅᑐᓂᑦ ᐊᒻᒪᓗ ᐊᓯᖏᓐᓂᒃ ᐋᖅᑭᓯᒪᐅᖅᑐᓂᑦ ᖃᓕᕇᑦᑐᒡᒍᑎᓂᑦ ᐃᓚᐃᓐᓈᕈᑕᐅᕙᑦᑐᓂᑦ ᑲᓇᑕᒥ.
3. **ᓯᕗᓪᓕᐅᔾᔨᓗᑎᒃ ᑮᓇᐅᔭᖃᖅᑎᑦᑎᒍᑎᔅᓴᓂᑦ ᑐᑭᒧᐊᒍᑎᔅᓴᓄᑦ ᐊᔪᕐᓴᕈᓐᓃᐹᓪᓕᒍᑕᐅᓂᐊᖅᑐᓄᑦ ᐊᒻᒪᓗ ᐋᖅᑭᐸᓪᓕᕈᑕᐅᓂᐊᖅᑐᓄᑦ ᐊᑐᖅᑕᐅᕙᑦᑐᓂᑦ ᐃᓅᓯᕐᒥ ᐊᒻᒪᓗ ᓈᒻᒪᑦᑐᓕᓂᕐᒥᒃ ᓄᓇᓕᐅᔪᓄᑦ ᐊᑐᖅᑐᓄᑦ ᐋᖅᑭᓯᒪᔪᑦ ᐱᔾᔪᑎᒋᓪᓗᒋᑦ ᐃᓚᐃᓐᓈᕐᕕᐅᕙᑦᑐᓄᑦ.** ᐃᓚᒋᔭᐅᓗᑎᑦ ᑲᔪᓯᔪᒥᒃ ᐃᑲᔪᖅᑎᒌᓐᓂᐅᕙᑦᑐᓂᑦ ᐊᒻᒪᓗ ᑐᑭᓯᒋᐊᕐᕕᖃᖃᑦᑕᓂᕐᒥᒃ ᑭᒃᑯᑐᐃᓐᓇᕐᓂᑦ ᓄᓇᓕᐅᔪᓂᓪᓗ ᐊᔪᕐᓴᓇᖅᑐᒃᑰᖅᑐᓂᑦ ᐊᒻᒪᓗ ᐊᓯᖏᓐᓂᒃ ᐋᖅᑭᓯᒪᔪᒡᒍᑎᓂᑦ ᖃᓕᕇᑦᑐᓂᑦ ᐊᑐᕐᐸᑦᑐᓂᑦ (ᐃᓚᒋᔭᐅᓪᓗᑎᒃ ᓱᕈᓰᑦ ᒪᒃᑯᑦᑐᐃᓪᓗ ᑖᒃᑯᓇᓂ ᓄᓇᓕᐅᔪᓂᑦ) ᖃᐅᔨᓴᖅᑕᐅᓂᐊᕐᖓᑕ ᓇᐅᑦᑎᕐᓱᖅᑕᐅᓗᑎᓪᓗ ᐊᑑᑎᓂᖏᑦ ᒫᓐᓇ ᐊᑐᖅᑐᑦ ᒪᓕᒐᐃᑦ, ᐱᓕᕆᐊᑦ, ᐊᑐᐊᒐᐃᓪᓗ ᑎᒥᒃᑯᑦ, ᐃᓱᒪᒃᑯᑦ, ᐃᓅᓯᖅᑎᒍᑦ, ᒪᑭᒪᓇᓱᐊᕈᑎᑎᒍᓪᓗ ᐃᓅᓯᖏᓐᓄᑦ. ᐱᓇᓱᐊᕈᑕᐅᑎᓪᓗᒍ ᓄᐊᑕᐅᖃᑦᑕᕐᓂᖏᑦ ᑎᑎᖅᑲᐃᑦ ᐃᓛᒃᑰᖓᓕᖅᑎᑕᐅᓯᒪᔪᑦ ᓄᓇᖅᑲᑎᒌᑦ ᐊᔾᔨᒌᙱᑐᒡᒍᑕᐅᓂᖏᑦ ᒪᓕᑦᑐᒋᑦ ᐃᓕᓴᕐᓇᕈᑎᖏᓐᓂ ᖃᐅᔨᔭᐅᑦᑎᐊᓂᕐᓴᐅᒍᓐᓇᓂᐊᕐᖓᑕ ᑐᑭᓯᔭᐅᓗᑎᓪᓗ ᐊᑑᑎᓂᖏᑦ ᒐᕙᒪᒃᑯᑦ ᐊᑐᐊᒐᖏᑦ ᐊᔪᕐᓴᓂᕐᒥ. ᐋᖅᑭᑲᓐᓂᕐᓗᒋᑦ ᑮᓇᐅᔭᐃᑦ ᐋᖅᑭᓯᒪᓂᐅᔪᓂᑦ ᐊᔪᕐᓴᓇᖅᑐᒧᑦ ᑐᕌᕈᑕᐅᕙᑦᑐᓂᑦ ᐊᒻᒪᓗ ᓈᒻᒪᖏᑦᑐᓄᑦ ᐊᒻᒪᓗ ᐱᕈᕐᐸᓪᓕᐊᑎᑦᑎᓗᑎᒃ ᑕᒪᒃᑯᓂᖓ ᐋᖅᑭᒍᑕᐅᓂᐊᖅᑐᓂᑦ ᐊᐳᖅᑕᕈᑕᐅᕙᑦᑐᓄᑦ ᐊᔪᕐᓴᖏᑦᑐᓂᑦ ᐊᔪᕐᓴᖅᑐᓂᓪᓗ. ᑕᒪᒃᑯᐊ ᐱᖃᓯᐅᔾᔨᒋᐊᓖᑦ ᑮᓇᐅᔭᓂᑦ ᑕᒪᐃᓐᓄᑦ ᑐᕌᖓᔪᓂᑦ ᐃᓘᓐᓇᖏᓐᓄᑦ ᐊᑐᖅᑕᐅᔪᓐᓇᖅᑐᓂᑦ ᑭᒃᑯᐃᓐᓇᕐᓄᑦ ᐱᓕᕆᔾᔪᓯᐅᕙᑦᑐᓂᑦ (ᓲᕐᓗ ᐃᓘᓐᓇᓕᒫᖏᓐᓄᑦ ᐊᑐᕋᔅᓴᐅᓗᑎᒃ, ᐃᓄᓕᒫᓄᑦ ᑮᓇᐅᔭᖃᖅᑎᑕᐅᔪᓄᑦ ᐋᓐᓂᐊᖅᑐᓕᕆᓂᕐᒧᑦ, ᐃᓚᒋᔭᐅᓗᑎᒃ ᐃᓅᓕᓴᐅᑎᓕᕆᔾᔪᑕᐅᕙᑦᑐᑦ, ᑭᒍᓯᕆᔾᔪᑕᐅᕙᑦᑐᑦ, ᐃᔨᓐᓂᐊᖅᑎᓄᑦ ᑲᒪᔨᐅᕙᑦᑐᓄᑦ, ᐃᓱᒪᓕᕆᔨᓄᑦ, ᐊᒻᒪᓗ ᑎᒥᓕᕆᔨᐅᕙᑦᑐᓄᑦ; ᐸᐃᕆᕕᓕᕆᓂᕐᒧᑦ, ᐃᓕᓐᓂᐊᕐᓂᓕᕆᓂᕐᒧᑦ; ᐃᑲᔫᓯᐊᖅᑎᒍᑦ ᐃᑲᔪᖅᑕᐅᕙᑦᑐᓄᑦ ᐃᓪᓗᓕᕆᓂᕐᒧᑦ; ᓇᓗᓇᐃᖅᑕᐅᓯᒪᔪᓄᑦ ᑮᓇᐅᔾᔭᔅᓵᖑᒐᔪᑉᐸᑦᑐᓄᑦ) ᐊᒻᒪᓗ ᓄᓇᖏᓐᓂ, ᓄᓇᓕᐅᔪᓄᓪᓗ−ᑐᑭᒧᐊᑦᑎᑕᐅᓗᑎᒃ ᐸᕐᓇᐅᑏᑦ, ᐊᑐᖃᓯᐅᑎᓗᑎᒃ ᓲᖑᔪᑦ ᒐᕙᒪᑐᖃᒃᑯᓐᓂ ᒪᓕᒐᖅᑎᒍᑦ ᐊᐅᓚᑦᑎᔾᔪᑏᑦ ᐊᒻᒪᓗ ᑖᒃᓰᔭᕈᑎᓄᑦ ᓈᒻᒪᑦᑐᓕᕕᖃᕐᓗᑎᒃ ᑕᐃᒫᒃ ᖃᐅᔨᒪᑦᑎᐊᓂᐊᕐᖓᑕ ᓈᒻᒪᓂᕐᓴᒥᒃ ᑐᓂᓯᐅᖅᑲᐃᔾᔪᑎᖃᕐᓂᖏᓐᓂᒃ ᒪᑭᒪᒍᑎᔅᓴᓂᑦ ᐱᔪᓐᓇᐅᑎᖃᕐᓂᒥᓪᓗ.

ᒫᓐᓇ ᑲᑦᑐᖓᐃᕈᑕᐅᓯᒪᔪᑦ ᐊᒻᒪᓗ ᑲᑎᒪᔨᕋᓛᑦ ᑲᑦᑐᖓᒍᑎᔅᓴᖃᙱᓗᐊᕐᖓᑕ, ᓴᙱᓂᖃᙱᓗᐊᕐᖓᑕ, ᐱᓕᕆᖃᑎᖃᙱᓗᐊᕐᖓᑕ, ᐊᒻᒪᓗ ᐱᓇᓱᐊᕈᑎᔅᓴᖃᙱᓗᐊᕐᖓᑕ ᓴᖅᑭᑎᑦᑎᒍᑎᔅᓴᓂᑦ ᓈᒻᒪᑦᑐᓂᑦ ᐱᓪᓚᑦᑖᓂᑦ ᓈᒻᒪᑦᑐᓕᒍᑎᔅᓴᓂᑦ ᐊᒻᒪᓗ ᐊᔾᔨᒌᑎᑦᑎᓂᕐᒥᒃ. ᑭᒃᑯᑐᐃᓐᓇᐃᑦ ᐃᓅᓯᖏᑦ ᐊᑕᕕᖃᕐᖓᑕ ᑕᒪᑐᒥᖓ. ᖁᓕᑦ ᐊᕐᕌᒍᑦ ᐅᖓᑖᓂ, *ᓂᑲᓇᕐᓂᖅ ᐃᓘᓐᓇᖏᓐᓄᑦ* ᐊᒻᒪᓗ ᐃᑲᔪᖅᑎᕗᑦ ᕿᓄᔾᔪᑎᖃᕐᓯᒪᒻᒪᑕ ᐱᔪᓐᓇᐅᑎᓅᖓᔪᓂᑦ−ᑐᙵᕕᓕᒻᒥᑦ, ᐃᓘᓐᓇᖏᓐᓅᖓᔪᓂᑦ ᐸᕐᓇᐅᑎᓂᑦ ᐊᑐᖅᑕᐅᔪᓐᓃᖁᓪᓗᒍ ᐊᔪᕐᓴᓇᖅᑐᖅ ᑲᓇᑕᒥ, ᓇᔅᓯᐅᔾᔨᓯᒪᓪᓗᑎᒃ ᑕᐅᓴᓐᖏᓐᓃᑦᑐᓂᑦ ᑎᑎᖅᑲᒐᓴᓐᓂᑦ ᓇᑭᑐᐃᓐᓈᖅᑐᓂᑦ ᑲᓇᑕᒥ ᑐᐊᕕᖅᑐᒥᒃ ᖃᓄᖅᑑᕈᑕᐅᖁᓪᓗᒍ. ᒫᓐᓇᓕ ᖃᓂᒪᓇᖅᑐᖅᑕᖃᖅᑎᓪᓗᒍ ᓄᓇᕐᔪᐊᓕᒫᒥ, ᑕᑯᖃᑦᑕᓂᕐᓴᐅᓕᕆᕗᒍᑦ ᑲᒪᒋᔭᐅᓯᒪᙱᓐᓂᖏᓐᓂᒃ ᐊᑑᑎᔪᓂᑦ. ᐃᓕᔅᓯᓐᓂᒃ ᑎᓕᐅᕆᕗᒍᑦ ᐱᓕᕆᖃᑎᖃᖁᓪᓗᓯ ᐊᑐᕐᓯᒪᔪᓂᑦ ᐊᔪᕐᓴᓂᕐᒥᒃ ᐊᒻᒪᓗ ᐊᓯᖏᓐᓂᒃ ᖃᓕᕇᑦᑐᒡᒍᑎᓂᑦ ᐋᖅᑭᓯᒪᔪᒃᑯᑦ ᓈᒻᒪᖏᑦᑐᓕᔾᔪᑕᐅᖃᑦᑕᕐᓯᒪᔪᓂᑦ ᐊᓯᔾᔨᕐᓂᐊᕐᖓᑕ ᐊᓯᔾᔨᕆᐊᓖᑦ ᐅᕙᑦᑎᓐᓄᑦ ᓴᐳᑎᓗᒋᑦ ᑭᒃᑯᑐᐃᓐᓇᐃᑦ ᐱᔪᓐᓇᐅᑎᖏᑦ ᓂᑲᓇᕐᓂᖏᓪᓗ, ᐊᒻᒪᓗ ᐋᖅᑭᔅᓱᐃᓂᐊᕋᑦᑕ ᓈᒻᒪᓂᕐᓴᒥᒃ, ᒪᑭᑕᒋᐊᒃᑲᓐᓂᖃᑦᑕᕈᓐᓇᖅᑐᓂᑦ, ᐊᒻᒪᓗ ᐋᖅᑭᐅᒪᔪᓂᑦ ᐃᓅᖃᑎᒌᓂᑦ.

ᐱᕕᖃᖅᑎᑕᐅᒍᒪᔪᒍᑦ ᑲᑎᖃᑎᖃᕐᓂᕐᒥᒃ ᐃᓕᓐᓂᒃ ᓯᕗᓂᕆᓂᐊᖅᑕᑎᓐᓂ ᒫᓐᓇᒫᖅ ᐅᖃᐅᓯᖃᕐᓂᐊᕋᑦᑕ ᑕᒪᒃᑯᓂᖓ ᐊᑐᓕᖁᔨᔾᔪᑕᐅᓯᒪᔪᓂᑦ ᐊᒻᒪᓗ ᑲᒪᒋᔭᖃᕐᓗᑕ ᐃᑲᔪᖅᑎᒌᓐᓂᕐᒧᑦ ᐱᓕᕆᖃᑎᒌᓐᓂᐅᔪᓐᓇᖅᑐᓂᑦ ᓯᕗᒧᑦ ᐱᕙᓪᓕᐊᔾᔪᑎᔅᓴᓂᑦ. ᐊᑏ ᐅᖃᕐᕕᒋᓂᐊᖅᑲᑦ ᓈᑕᓕ ᐋᐳᓪᔮᑦ ᓂᑲᒍᓱᓐᓂᕐᒧᑦ ᐃᓘᓐᓇᖏᓐᓂᒃ ᐃᑲᔪᕐᓱᐃᒍᑕᐅᔪᒥᒃ ᑎᑎᕋᕐᕕᒋᓗᒍ ᐅᕗᖓ natalie@cpj.ca ᑐᑭᓯᒋᐊᕈᑎᒋᓗᒋᑦ ᐱᓇᓱᐊᕋᔅᓴᐃᑦ.

ᑎᑎᕋᖅᑐᖅ,